CELEX: 32020D1235
Language: lt
Date: 1598400000000
Title: Komisijos sprendimas (ES) 2020/1235 2020 m. rugpjūčio 26 d. kuriuo Graikijai leidžiama pratęsti tam tikrus Europos Parlamento ir Tarybos reglamento (ES) 2020/698 4 straipsnyje nurodytus laikotarpius (pranešta dokumentu Nr. C(2020) 5742) (Tekstas autentiškas tik anglų kalba)

31.8.2020   
               
               
                  LT
               
               
                  Europos Sąjungos oficialusis leidinys
               
               
                  L 282/17
               
            
         KOMISIJOS SPRENDIMAS (ES) 2020/1235
         2020 m. rugpjūčio 26 d.
         kuriuo Graikijai leidžiama pratęsti tam tikrus Europos Parlamento ir Tarybos reglamento (ES) 2020/698 4 straipsnyje nurodytus laikotarpius
         
            
               (pranešta dokumentu Nr. C(2020) 5742)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2020 m. gegužės 25 d. Europos Parlamento ir Tarybos reglamentą (ES) 2020/698, kuriuo atsižvelgiant į COVID‐19 protrūkį nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo ir tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse (1), ypač į jo 4 straipsnio 4 dalį,
         kadangi:
         
                     (1)
                  
                  
                     Reglamento (ES) 2020/698 4 straipsnio 2 dalimi naujos vairuotojo kortelės išdavimo terminas pagal Europos Parlamento ir Tarybos reglamentą (ES) Nr. 165/2014 (2) pratęsiamas iki dviejų mėnesių nuo paraiškos gavimo dienos, jei vairuotojas paraišką dėl vairuotojo kortelės atnaujinimo pateikia laikotarpiu nuo 2020 m. kovo 1 d. iki 2020 m. rugpjūčio 31 d.;
                  
               
                     (2)
                  
                  
                     Reglamento (ES) 2020/698 4 straipsnio 3 dalimi vairuotojo kortelės pakeitimo terminas pratęsiamas iki dviejų mėnesių nuo paraiškos gavimo dienos, jei vairuotojas paraišką dėl tokio pakeitimo pateikia laikotarpiu nuo 2020 m. kovo 1 d. iki 2020 m. rugpjūčio 31 d.;
                  
               
                     (3)
                  
                  
                     2020 m. liepos 24 d. raštu Graikija pateikė pagrįstą prašymą leisti dviem mėnesiais pratęsti Reglamento (ES) 2020/698 4 straipsnio 2 ir 3 dalyse nurodytą 2020 m. kovo 1 d. – 2020 m. rugpjūčio 31 d. laikotarpį. 2020 m. liepos 28 d. Graikija pateikė papildomos prašymą pagrindžiančios informacijos;
                  
               
                     (4)
                  
                  
                     remiantis Graikijos pateikta informacija, tikėtina, kad vairuotojų kortelių atnaujinimas ir pakeitimas Graikijoje bus neįmanomas po 2020 m. rugpjūčio 31 d. dėl priemonių, kurių ji ėmėsi siekdama užkirsti kelią COVID-19 plitimui arba jį sustabdyti;
                  
               
                     (5)
                  
                  
                     Graikija, reaguodama į COVID-19 protrūkį, priėmė keletą ypatingų priemonių, susijusių su viešojo sektoriaus darbuotojais, įskaitant ministerijų ir regioninio transporto tarnybų darbuotojus. Šios priemonės turėjo įtakos galimybėms atnaujinti ir pakeisti tachografų vairuotojų korteles. Tarp šių priemonių buvo Graikijos teisės aktais nustatytos specialios paskirties atostogos valstybės tarnautojams, kurios turėjo didelės įtakos asmenų, galinčių atlikti čia aptariamas užduotis, skaičiui;
                  
               
                     (6)
                  
                  
                     Graikijoje kintant su pandemija susijusiai padėčiai, priemonės buvo laipsniškai koreguojamos, švelninamos ir galiausiai panaikintos. Apskritai dėl šių priemonių viešajame sektoriuje labai pritrūko darbuotojų, o paraiškų dėl vairuotojų kortelių atnaujinimo ir pakeitimo nagrinėjimas smarkiai užsitęsė;
                  
               
                     (7)
                  
                  
                     dėl nepakankamo darbuotojų skaičiaus taip pat užsitęsė sutarties dėl techninės pagalbos tachografų vairuotojų kortelėms gaminti sudarymo procedūra. Infrastruktūros ir transporto ministerijos kompetentinga institucija paskelbė atvirą konkursą dėl dvejų metų trukmės sutarties dėl išmaniųjų tachografų kortelių išdavimo. Galiausiai ši sutartis buvo sudaryta 2020 m. birželio 30 d., tačiau rangovui, prieš išduodant korteles, reikalingas minimalus pasirengimo laikotarpis. Iki tol išmaniosios tachografų kortelės išduodamos vien tik naudojantis Lenkijos korteles išduodančios institucijos teikiama savitarpio pagalba, tačiau ją teikiant negali būti išduodama daugiau kaip 6 000 kortelių;
                  
               
                     (8)
                  
                  
                     be to, remiantis Graikijos pateikta informacija, vienintelė laboratorija, atsakinga už sąveikumo sertifikato išdavimą pagal Reglamento (ES) Nr. 165/2014 12 straipsnį, negali atlikti sąveikumo bandymų anksčiau nei 2020 m. 39 savaitę. Kortelės gali būti išduodamos tik sėkmingai atlikus šiuos bandymus;
                  
               
                     (9)
                  
                  
                     dėl 5–8 konstatuojamosiose dalyse aprašytų aplinkybių šiuo metu yra daugiau kaip 11 000 neišnagrinėtų vairuotojų kortelių atnaujinimo arba pakeitimo paraiškų ir jos negali būti išnagrinėtos laiku;
                  
               
                     (10)
                  
                  
                     todėl Graikijai turėtų būti leista pratęsti Reglamento (ES) 2020/698 4 straipsnio 2 ir 3 dalyse nurodytą 2020 m. kovo 1 d. – 2020 m. rugpjūčio 31 d. laikotarpį;
                  
               
                     (11)
                  
                  
                     Graikija sutiko, kad šis sprendimas būtų priimtas ir apie jį būtų pranešta anglų kalba,
                  
               PRIĖMĖ ŠĮ SPRENDIMĄ:
         
            1 straipsnis
            Graikijai suteikiamas leidimas Reglamento (ES) 2020/698 4 straipsnio 2 ir 3 dalyse nurodytą 2020 m. kovo 1 d. – 2020 m. rugpjūčio 31 d. laikotarpį pratęsti dviem mėnesiais.
         
         
            2 straipsnis
            Šis sprendimas skirtas Graikijos Respublikai.
         
         
            Priimta Briuselyje 2020 m. rugpjūčio 26 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 165, 2020 5 27, p. 10.
         
            (2)  2014 m. vasario 4 d. Europos Parlamento ir Tarybos reglamentas (ES) Nr. 165/2014 dėl kelių transporto priemonėse naudojamų tachografų, kuriuo panaikinamas Tarybos reglamentas (EEB) Nr. 3821/85 dėl kelių transporto priemonėse naudojamų tachografų ir iš dalies keičiamas Europos Parlamento ir Tarybos reglamentas (EB) Nr. 561/2006 dėl tam tikrų su kelių transportu susijusių socialinių teisės aktų suderinimo (OL L 60, 2014 2 28, p. 1).